Heikki Loikkanen (taloustieteilijä)

Heikki Antero Loikkanen (s. 13. toukokuuta 1948, Lahti) on suomalainen taloustieteilijä. Hän on kaupunkitaloustieteen emeritusprofessori Helsingin yliopistossa. Aiemmin Loikkanen on työskennellyt muun muassa professorina Tampereen yliopistossa, Valtion taloudellisen tutkimuskeskuksen tutkimusjohtajana ja tutkimusprofessorina sekä tutkimusosaston johtajana Helsingin kaupungin tilastokeskuksessa.

Loikkanen on koulutukseltaan valtiotieteiden tohtori. Hän väitteli tohtoriksi Helsingin yliopistosta vuonna 1982 otsikolla "Housing Demand and Intra-Urban Mobility Decisions: A Search Approach". Viitattu 7.7.2016

Väitöskirjaohjaajana
Loikkanen on toiminut seuraavien tutkijoiden väitöskirjojen ohjaajana:
 Lasse Oulasvirta (1996), Seppo Laakso (1997), Antti Moisio (2002), Lien Nguyen (2008), Teemu Lyytikäinen (2008), Tuukka Saarimaa (2009), Tanja Kirjavainen (2009), Janne Pihlajaniemi (2014), Henrik Lönnqvist (2015), Athanasios Votsis (2017). 

 Elämänvaiheista 
Heikki A. Loikkanen syntyi Lahdessa upseeriperheen kolmantena lapsena. Hänen isänsä Heikki Loikkanen sai vuonna 1954 komennuksen sotilasasiamiehen apulaiseksi Moskovaan, missä perheen kolme vanhinta lasta kävi Anglo-amerikkalaista koulua. Moskovan komennuksen kolmantena vuonna nämä lapset kävivät eri perheissä asuen koulua Kuopiossa, Heikki Puistokadun kansakoulua. Perheen palattua Suomeen, hän kävi Kaivopuiston kansakoulua ja Kruununhaan keskikoulua Helsingissä. Vuonna 1961 oli isän työn mukana muutto Mikkeliin, jossa hän pääsi ylioppilaaksi Mikkelin yhteiskoulusta vuonna 1966. Kouluaikana Mikkelissä hän oli kesätöissä mm. kuusentaimien istuttajana, naulapoikana, laturin apulaisena ja puhelinyhtiön ojankaivajana. Kesällä 1965 hän asui perhemajoituksessa Englannissa.

Syksyllä 1966 Loikkanen meni armeijaan ja aloitti sieltä päästyään opinnot Helsingin yliopiston valtiotieteellisessä tiedekunnassa. Hän suoritti syyskuussa 1967 kansantaloustieteen approbaturin ja pääsi heti proseminaariin, josta sen pitäjä poimi hänet Taloudellisen Tutkimuskeskukseen (nykyinen ETLA) laskuapulaiseksi. Tätä pestiä kesti yli kaksi vuotta. Sitten Loikkanen suoritti opintonsa loppuun ja hän  pääsi professori Pentti Pöyhösen EEC vapaakauppasopimuksen taloudellisia vaikutuksia tutkivaan ryhmään. Pian sen jälkeen hänet palkattiin kansantaloustieteen tuntiopettajaksi Kadettikouluun ja assistentiksi Helsingin yliopistoon.

 Koulutus 
Loikkanen valmistui ylioppilaaksi vuonna 1966, valtiotieteiden kandidaatiksi vuonna 1971 ja lisensiaatiksi 1972. Hän väitteli valtiotieteiden tohtoriksi kansantaloustieteestä vuonna 1982. 

Loikkanen oli Norjan valtion apurahalla Oslon yliopistossa 1972 ja ASLA-Fulbright-apurahalla Yhdysvalloissa (Massachusetts Institute of Technology, MIT) 1978–1979.

 Ura 
Loikkanen oli 1971–1973 kansantaloustieteen assistentti, 1974–1979 yliassistentti ja  1980 vt. apulaisprofessori Helsingin yliopistossa. Hän oli 1994–1996 kunnallistalouden professori Tampereen yliopistossa. Vuosina 2000–2012 Loikkanen oli kaupunkitaloustieteen (osin talousmaantiede/kaupunkitalous) professori Helsingin yliopistossa. 

Yliopistovirkojen lisäksi hän oli Työväen taloudellisen tutkimuslaitoksen (nykyinen Palkansaajien tutkimuslaitos)  erikoistutkija 1981–1983, Suomen Akatemian  vanhempi tutkija 1984–1986 ja Helsingin kaupungin tilastokeskuksen tutkimusosaston päällikkö 1986–1990. Hän toimi myös Valtion taloudellisen tutkimuskeskuksen (VATT) tutkimusjohtajana (1991–1994) ja tutkimusprofessorina (1997–2000). 

 Kirjoja ja kokoomateoksia 
 Loikkanen, Heikki & Pekkarinen, Jukka (toim.): Suomen kansantalous - instituutiot, rakenne ja kehitys. WSOY. Porvoo 1989.
 Loikkanen, Heikki & Saari, Juho (toim.): Suomalaisen sosiaalipolitiikan alueellinen rakenne, Sosiaali- ja terveysturvan keskusliitto, Helsinki 2000.
 Loikkanen, Heikki & Pekkarinen, Jukka & Vartia, Pentti (toim.): Kansantaloutemme – rakenteet ja muutos, Taloustieto Oy, Tammer-Paino Oy, Tampere 2002.
 Laakso, Seppo & Loikkanen, Heikki: Kaupunkitalous. Johdatus kaupungistumiseen, kaupunkien maankäyttöön sekä yritysten ja kotitalouksien sijoittumiseen, Gaudeamus, Helsinki 2004.
 Loikkanen, Heikki A. & Laakso, Seppo & Susiluoto, Ilkka (toim.): Metropolialueen talous. Näkökulmia kaupunkitalouden ajankohtaisiin aiheisiin. Tammerprint Oy, Tampere 2012.
 Andersson Åke E. & Adersson David E. & Loikkanen, Heikki A. & Andersson, Orlando: Stad vid havet. Stadsplanering för omvandling av centrala hamnområden. Sereco Ab, PrintForce AB 2015.

 Lähteet 

 Aiheesta muualla 
 Loikkasen kotisivu
 Loikkasen tutkimukset IDEASissa
 Loikkasen julkaisut Helsingin yliopiston TUHAT-tutkimustietojärjestelmässä 

Luokka:Suomalaiset taloustieteilijät
Luokka:Suomalaiset professorit
Luokka:Vuonna 1948 syntyneet
Luokka:Elävät henkilöt